FAO: Području Roga Afrike hitno dostaviti još 103 milijuna dolara
Agencija UN-a za hranu i poljoprivredu zatražila je novac za obnovu poljoprivrede i borbu protiv gladi u tom dijelu Afrike
Dugotrajna suša, koja je uzrokovala glad u dijelovima južne Somalije dovela je u opasnost oko tri milijuna 600 tisuća Somalijaca te oko 12 milijuna ljudi diljem Roga Afrike Agencija Ujedinjenih naroda za hranu i poljoprivredu – FAO – raspravljala je, na hitno sazvanom sastanku, o borbi protiv gladi i krize s prehranom na Rogu Afrike. Sastanku u Rimu nazočili su ministri poljoprivrede iz 193 zemlje. Prema podacima svjetske organizacije, područje Roga Afrike pod hitno treba dodatnih 103 milijuna dolara, osobito kako bi se obnovila poljoprivreda i za borbu protiv gladi. Dugotrajna suša, koja je uzrokovala glad u dijelovima južne Somalije dovela je u opasnost oko tri milijuna 600 tisuća Somalijaca te oko 12 milijuna ljudi diljem Roga Afrike. FAO kaže da je tražio 161 milijun dolara kako bi se spasili životi ljudi i domaćih životinja, ali da je pristiglo samo 57 milijuna, što je samo malo više od trećine potrebnih sredstava. Direktor te UN-ove agencije, Jacques Diouf, uputio je odlučno upozorenje svjetskim vladama o opasnosti koju predstavljaju duga suša i, dugoročno gledano, opća situacija na Rogu Afrike. Rekao je izaslanicima da je „...naša odgovornost osigurati učinkovitu pomoć...“ za ljude koji gladuju i koji su pogođeni sušom: "Neprihvatljivo je da s današnjom tehnologijom i financijskim izvorima više od 12 milijuna ljudi bude u opasnosti da umre od gladi." Diouf je dodao da će se, ukoliko vlade i drugi donatori ne budu ulagali u poboljšanje poljoprivrede na Rogu Afrike, užasna glad vratiti, što će - još jednom - biti sramota za međunarodnu zajednicu. U međuvremenu je UN-ova agencija za hranu i poljoprivredu priopćila da nema ni najmanje tolerancije za bilo koji slučaj u kojem hrane ne stigne do onih kojima je najpotrebnija. Ovo je priopćenje upućeno zbog izvješća da se pošiljke s hranom kradu u područjima pogođenim glađu. U posljednja dva mjeseca oko 220 tisuća ljudi krenulo je s juga Somalije prema glavnom gradu Mogadishu te preko granica s Kenijom i Etiopijom gdje se pokušavaju smjestiti u prekrcanim izbjegličkim kampovima.